作者:柳永
標題:傾杯・傾杯樂
內容:水鄉天氣，灑蒹葭、露結寒生早。客館更堪秋杪。空階下、木葉飄零，颯颯聲乾，狂風亂掃。當無緒、人靜酒初醒，天外徵鴻，知送誰家歸信，穿雲悲叫。蛩響幽窗，鼠窺寒硯，一點銀釭閒照。夢枕頻驚，愁衾半擁，萬里歸心悄悄。往事追思多少。贏得空使方寸擾。斷不成眠，此夜厭厭，就中難曉。